b'\n_START_ARTICLE_\nLuftwaffe (Bundeswehr)\n_START_SECTION_\nPerustaminen\n_START_PARAGRAPH_\nToisen maailmansodan j\xc3\xa4lkeen sotilasilmailu oli Versailles\xe2\x80\x99n rauhansopimuksen ehtojen perusteella Saksassa kokonaan kielletty. Tilanne muuttui Saksan liittotasavallan liitytty\xc3\xa4 vuonna 1955 Natoon, jolloin l\xc3\xa4nsiliittoutuneet uskoivat tarvitsevansa Saksaa puskuriksi Neuvostoliiton ja sen johtaman Varsovan liiton mahdollista hy\xc3\xb6kk\xc3\xa4yst\xc3\xa4 vastaan. Siten Saksa 9. tammikuuta 1956 perusti asevoimiensa uudeksi puolustushaaraksi ilmavoimat._NEWLINE_Useat tunnetut toisen maailmansodan taistelulent\xc3\xa4j\xc3\xa4t v\xc3\xa4rv\xc3\xa4ytyiv\xc3\xa4t perustettuihin ilmavoimiin ja he saivat t\xc3\xa4ydennyskoulutusta Yhdysvalloissa ennen paluuta Saksaan, jonka ilmavoimien varustus oli p\xc3\xa4ivitetty Yhdysvalloista saadulla kalustolla. Lent\xc3\xa4jin\xc3\xa4 olivat muun muassa Erich Hartmann, Gerhard Barkhorn, G\xc3\xbcnther Rall ja Johannes Steinhoff.\n_START_SECTION_\nAlkutaival\n_START_PARAGRAPH_\nEnsimm\xc3\xa4iset 111 lent\xc3\xa4j\xc3\xa4\xc3\xa4 nimitettiin teht\xc3\xa4viins\xc3\xa4 12. marraskuuta 1955 ja N\xc3\xb6rvenichin lentotukikohtaan saapuivat 2. tammikuuta 1956 ensimm\xc3\xa4iset vapaaehtoisesti palvelukseen ilmoittautuneet. Ilmavoimat vastaanotti ensimm\xc3\xa4iset Yhdysvalloissa valmistetut lentokoneensa Republic F-84F Thunderstreakit 13. marraskuuta. Aluksi ilmavoimat oli jaettu kahteen johtoportaaseen, jotka oli liitetty Pohjois-Saksassa olevaan brittijohtoiseen liittoutuneiden 2. taktiseen ilma-armeijaan ja Etel\xc3\xa4-Saksan yhdysvaltalaisjohtoiseen liittoutuneiden 4. taktiseen ilma-armeijaan._NEWLINE_Vuonna 1957 ilmavoimiin liitettiin Rendsburgiin sijoitetut maavoimien ilmatorjuntajoukot, joiden laajentaminen samalla aloitettiin. Ensimm\xc3\xa4isen\xc3\xa4 operatiivisen valmiuden saavuttanutta laivuetta Erdingin lentotukikohtaan sijoitettua Lufttransportgeschwader 61:t\xc3\xa4 seurasi B\xc3\xbcchelin lentotukikohtaan sijoitettu Jagdbombergeschwader 31. Ilmavoimat vastaanotti 1958 ensimm\xc3\xa4iset varusmiehens\xc3\xa4 ja vuotta my\xc3\xb6hemmin ilmavoimat ilmoitti  Kaufbeureniin sijoitetun 11. ohjusrykmentin, jonka aseistuksena olivat MGM-1 Matador taktiset ydink\xc3\xa4rjin varustetut ohjukset, olevan operatiivisessa valmiudessa. Samana vuonna North American F-86 Sabre -h\xc3\xa4vitt\xc3\xa4jin varustettu Jagdgeschwader 71 saavutti operatiivisen valmiuden Ahlhorner Heiden lentotukikohdassa. Kaikki koneet olivat jo tuolloin varustettu edelleen k\xc3\xa4yt\xc3\xb6ss\xc3\xa4 olevalla kansallisuustunnuksella rautaristill\xc3\xa4, mink\xc3\xa4 lis\xc3\xa4ksi koneiden pyrst\xc3\xb6iss\xc3\xa4 oli Saksan lippu.\n_START_SECTION_\nKylm\xc3\xa4 sota\n_START_PARAGRAPH_\nIlmavoimien ensimm\xc3\xa4inen sodan j\xc3\xa4lkeinen uudelleenorganisointi alkoi 1963. Kumpikin olemassa oleva johtoporras jaettiin kahtia sek\xc3\xa4 luotiin erillinen tukiorganisaatio. Lis\xc3\xa4ksi muodostettiin 7. divisioona Schleswig-Holsteiniin, jonne sijoitettiin lento-, ohjus- ja huoltoyksik\xc3\xb6it\xc3\xa4 sek\xc3\xa4 Saksan laivaston ilmavoimat, joka asetettiin samalla Allied Forces Baltic Approachesin alaisuuteen._NEWLINE_Vuonna 1960 ilmavoimat vastaanotti ensimm\xc3\xa4iset Lockheed F-104 Starfighter -h\xc3\xa4vitt\xc3\xa4j\xc3\xa4t, jotka olivat palveluksessa kylm\xc3\xa4n sodan p\xc3\xa4\xc3\xa4ttymiseen saakka viimeisen poistuessa palveluksesta 1991. Kaikkiaan koneita vastaanotettiin 916 kappaletta, joista 292 tuhoutui lento-onnettomuuksissa. Onnettomuuksissa sai surmansa kaikkiaan 116 lent\xc3\xa4j\xc3\xa4\xc3\xa4. Onnettomuudet, joita oli tapahtunut vuonna 1965 27 ja 17 lent\xc3\xa4j\xc3\xa4\xc3\xa4 oli saanut surmansa, aiheuttivat vuonna 1966 kriisin.\n_START_SECTION_\nSaksojen yhdistyminen\n_START_PARAGRAPH_\nSaksojen yhdistytty\xc3\xa4 lokakuussa 1990 Saksan demokraattisen tasavallan ilmavoimien henkil\xc3\xb6st\xc3\xb6 ja kalusto liitettiin Saksan liittotasavallan ilmavoimiin. Samalla kansallisuustunnukset vaihdettiin rautaristiin. Palvelukseen j\xc3\xa4\xc3\xa4nyt kalusto sijoitettiin Strausbergiin perustettuun 5. divisioonaan, joka vuonna 1993 nimettiin 3. divisioonaksi ja se siirrettiin Gatowiin Berliiniin. Divisioona liitettiin Natoon vuonna 1995._NEWLINE_Suuri osa kalustosta oli yhteensopimatonta Naton kanssa, joten siit\xc3\xa4 osa romutettiin ja osa myytiin kalustoa k\xc3\xa4ytt\xc3\xa4ville Euroopan maille. Poikkeuksena oli Preschenin lentotukikohtaan sijoitettu Jagdgeschwader 3 \xe2\x80\x9dVladimir Komarov\xe2\x80\x9d, jonka kalustona olivat MiG-29-h\xc3\xa4vitt\xc3\xa4j\xc3\xa4t. Yksikk\xc3\xb6 nimettiin 1. kes\xc3\xa4kuuta 1993 Jagdgeschwader 73:ksi ja 1. lokakuuta 1994 se sai p\xc3\xa4\xc3\xa4t\xc3\xb6kseen siirtymisens\xc3\xa4 Laagen lentotukikohtaan. Ilmavoimat p\xc3\xa4\xc3\xa4tti luopua Eurofighter Typhoonien hankinnan my\xc3\xb6t\xc3\xa4 MiG-29-koneista. Saksan liittotasavalta myi yhden MiG-29:n Yhdysvalloille kokeita varten ja loput 23 Puolalle nimellisest\xc3\xa4 yhden euron kappalehinnasta.\n_START_SECTION_\nBalkan\n_START_PARAGRAPH_\nEnsimm\xc3\xa4ist\xc3\xa4 kertaa toisen maailmansodan j\xc3\xa4lkeen Luftwaffe osallistui sotatoimiin Nato johtoisessa Kosovo-operaatiossa, tosin ainoastaan tukiteht\xc3\xa4viss\xc3\xa4.'